ભાજપના એક પ્રવક્તાના જણાવ્યા અનુસાર, સંસદમાં વિરોધ પક્ષના વિક્ષેપને કારણે દેશને થયેલા નુકસાનથી ભાજપ ચિંતિત છે. આ નુકસાન બાબત સમગ્ર દેશને જાણ કરવાનો ભાજપનો આશય છે. સંસદમાં જરૂરી કાર્યવાહી થઈ શકી નહિ, જેને કારણે રાષ્ટ્રને નુકસાન થયું છે. આથી વડાપ્રધાન નરેન્દ્ર મોદી ખુદ 5મી માર્ચથી અત્યારસુધી ચાલેલા બજેટ સત્રનો પોતાનો પગાર નહિ લે. એની સથે સાથે એનડીએના તમામ સંસદસભ્યોએ પોતાનો 23 દિવસનો પગાર નહિ લેવાનો નિર્ણય લીધો છે. સંસદમાં કોંગ્રેસ અને અન્ય રાજકીય પક્ષોના વિરોધ પ્રદર્શનને કારણે સંસદની કાર્યવાહી થઈ શકી નહોતી. સંસદના બન્ને ગૃહો – લોકસભા અને રાજ્યસભામાં ધાંધલ-ધમાલ માટે ભાજપના કેન્દ્રીય પ્રધાન અનંતકુમારે કોંગ્રેસને જવાબદાર ઠેરવી હતી.